text: Un camioner detingut en l'accident mortal a Agullana que va protagonitzar una baralla - El Gerió Digital
  Va apunyalar amb unes tisores a un altre conductor
  Dijous, 27 de gener de 2022 13:45h
  Els fets van passar el mateix dia 26 a les 18.50 hores, quan els agents van ser requerits per un accident entre diferents camions a l'AP-7 al punt quilomètric 8,2 sentit Nord a la població d'Agullana (Alt Empordà).
  Quan els agents van arribar al lloc dels fets van observar dos camions aturats ocupant part del carril dret de circulació i el voral. A conseqüència d'aquesta aturada, un turisme i un camió van encalçar contra el segon camió aturat.
  Els xofers causants de l'accident van aturar els seus camions per continuar amb una discussió de trànsit que havien iniciat mentre conduïen els seus vehicles per l'AP-7.
  Mentre discutien al voral, un d'ells va agafar unes tisores i va ferir a l'altre a la zona abdominal. Per aquest motiu se'l va detenir per un presumpte delicte de lesions i el ferit va ser traslladat a l'hospital de Figueres on ha estat atès pels serveis mèdics i ja es troba a planta.
  Del resultat de l'accident, la persona conductora del turisme va resultar finada i el conductor del tercer camió que va encalçar el turisme i el segon camió va resultar ferit lleu.